## Medi Ambient registra 31 contactes amb dofins durant 2023 a l’entorn del Parc Natural de Serra Gelada

*** El director general de Medi Natural ha destacat que “després d’un descens d’observacions en 2022, s’ha produït un augment de cetacis en esta zona”**

La Conselleria de Medi Ambient, Aigua, Infraestructures i Territori ha comptabilitzat la xifra de 31 contactes amb dofins durant 2023 a l’entorn del Parc Natural de Serra Gelada.

En este sentit, el director general de Medi Natural i Animal, Raúl Mérida ha destacat que “després d’un descens d’observacions en 2022, s’ha produït un augment de cetacis en esta zona durant 2023”. I, ha afegit que “és molt probable, que esta variació estiga més vinculada a la menor aportació de les observacions de particulars, que a una disminució real de la presència d’esta espècie en la zona”.

En total s’han registrat 31 contactes amb cetacis en 2023, d’estes observacions, 28 corresponen a l’àmbit marí del parc natural, 2 a la zona marina de la Vila Joiosa i una altra davant del Parc Natural del Penyal d’Ifac a Calp, totes corresponents al dofí mular (*Tursiops truncatus*).

Des de l’any 2000, el personal de la Conselleria de Medi Ambient, primer vinculats a la ZEPA ES0000121 Illots de Benidorm i Serra Gelada i, més tard, al Parc Natural de la Serra Gelada i el seu entorn litoral, realitza i recopila les observacions de cetacis en esta zona marina.

D’entre totes les espècies observades, destaca per la seua regularitat i quantitat d’individus el dofí mular (*Tursiops truncatu*s), conegut localment com a *marroc*, “que segons diferents estudis sembla que té, en esta franja litoral, un grup poblacional relativament estable”, ha matisat Raúl Mèrida.

Igual que en anys anteriors, durant 2023 el personal del parc natural, especialment l’Equip de Guardacostes dels Espais Naturals Protegits Marins de la Comunitat Valenciana, s’encarrega de recopilar no solament les observacions que este servici fa, sinó també les que els transmeten ciutadans vinculats a la zona marina del parc natural. “Totes les dades s’analitzen per a poder traçar els informes de l’activitat d’esta espècie en el seu hàbitat natural”, ha afegit el director general.

D’altra banda, i segons l’època de l’any, els contactes amb dofins en les aigües del parc natural en 2023 disminuïxen sensiblement des de final d’estiu fins a l’inici de la primavera, i s’arriba al màxim d’observacions en el mes de juny.

A més, les observacions de cries de diferents edats es concentren durant els primers sis mesos de l’any, amb xifres similars en tots estos mesos. Encara que, la proporció de cries en les observacions varia entre anys, és major en 2021 (59,37 %) i més baixa en 2023 (38,71 %).

La grandària mitjana dels grups de dofins observats és de 5 exemplars, xifra menor que en anys precedents i no sobrepassen durant 2023 els 13 exemplars de dofins en un sol grup.

Fecha: 04/05/2024